Vrou dood tydens hennepartyKirsty en Maxwell (Foto: Facebook) ŉ 27-jarige man van Brittanje soek antwoorde nadat sy vrou (27) vroeër vandeesmaand tydens ŉ henneparty in Spanje oorlede is. Adam Maxwell het Vrydag aan BBC gesê hy is gebroke en in rou gedompel nadat sy jong vrou vroeër in Mei vermoedelik van die tiende verdieping van ŉ hotel na haar dood geval het. Maxwell, wat nie by die henneparty was nie, is minder as ŉ jaar met sy vrou getroud. Volgens ŉ polisieondersoek is sy oorlede vrou, Kirsty, die laaste keer saam met vyf mans in ŉ hotelkamer gesien. Kirsty het tydens die henneparty na ŉ vertrek langsaan gegaan waar vyf onbekende mans gekuier het. Volgens die polisie is dit nog onduidelik presies wat in daardie hotelkamer gebeur het, maar alles dui daarop dat sy wel van die balkon afgespring het. Volgens verklarings van die mans het hulle haar gevra hoekom sy in die kamer inkom. “Ek het vir haar gesê dis nie haar kamer dié nie,” lui een van die mans se verklaring. “Ek het daarna na die vertrek langsaan gegaan om haar vriendinne te roep om haar te gaan haal.” Sy het glo sonder rede van die balkon afgespring. Hoewel een van dié mans in hegtenis geneem is en ondervra is, is hy vandeesweek weer vrygelaat sonder bewyse. Intussen het die polisie gesê haar dood is moontlik die gevolg van drank ná ŉ partytjie, maar Maxwell meen daar sit baie meer agter haar dood. “Daar het iets donker in daardie hotelkamer gebeur – iets groots waarvan ons nie weet nie. Sy het baie gehad om voor te leef, en sy het té veel drank en dwelms gehad. Ek soek antwoorde van die mans wat saam met haar daar was,” het hy aan BBC gesê. Al vyf mans voer aan sy was skynbaar dronk en het “moontlik die hoogte onderskat” toe sy van die balkon afgespring het. Bron: BBC